A betegnek ismernie kell a műtét részleteit - HáziPatika
Az év magánrendelője 2017Az év magánrendelőjeortopédiaortopéd sebészet
Létrehozva: 2017. július 20. 13:55
Módosítva: 2017. július 24. 12:29
Folyamatosan képzi magát, és rendkívül nyitott a szakterületén megjelenő innovatív orvosi megoldásokra - a 20 éve ortopéd sebészként praktizáló Dr. Szabó István nyerte el idén Az év magánrendelője verseny egyéni praxis szakmai díját.
"Maga a tény, hogy a rendkívül fájó testrészekkel érkező, sántító betegek élete és életminősége képes pár nap alatt fantasztikus módon javulni, nagy hatással volt szakmai pályafutásom alakulásában" - mondja Dr. Szabó István, aki első egyetemi nyári gyakorlatán találkozott először az ortopédiával. Elmondása szerint ez a felépülési siker és segítési lehetőség indította el benne a vágyat, hogy ortopédiai esetekkel foglalkozzon.
Dr. Szabó István nyerte el idén Az év magánrendelője verseny egyéni praxis szakmai díját
"Nemrég indítottam el Facebook-oldalamat, ahol igyekszem az általános ortopédiai problémákkal (csípő-, térd- és vállprotézis) és műtéti technikákkal kapcsolatos legfontosabb információkat átadni, egyben edukatív módon tájékoztatni is. Az oldal célja azonban nemcsak a tájékoztatás, hanem részben a műtét előtt állók biztatása is, így szívesen osztom meg a már műtéten átesett páciensek véleményét" - magyarázta, majd hozzátette, hogy a páciensek részéről felmerülő kérdésekre mindig szeret személyesen válaszolni.
"Fontosnak tartom, hogy a páciensek is ismerjék az operáció körülményeit és részleteit, előnyeit és az esetlegesen fellépő következményeit, lehetséges szövődményeit, de ugyanolyan kulcsfontosságú tájékoztatnom őket a műtétet követő rehabilitáció módjáról, fontosságáról."
"Nem győzöm hangsúlyozni pácienseim számára is, hogy éljenek egészségesen, étkezzenek tudatosan, és válasszanak a saját életvitelükhöz leginkább megfelelő mozgásformát. Helyes táplálkozással és rendszeres mozgással sokat tehetünk egészségünkért" - magyarázza dr. Szabó, aki azt is kiemelte, hogy bizony egy protézisbeültetést követően sincs megtiltva a sportolás, műtött pácienseit pedig mindig arra biztatja, hogy az előírt rehabilitációs idő lejártával ne hagyják el magukat, éljenek mozgásban gazdag életet. Egy volt páciensei körében végzett kutatás során az is kiderült számára, hogy a műtétet követően nagy örömmel tértek vissza szeretett hobbijukhoz, legyen szó teniszezésről, síelésről vagy éppen a legújabb biciklitúrájuk megszervezéséről. "Jó érzéssel tölt el, hogy ezeknek az örömöknek az újraéléséhez én is hozzájárultam."
Nemcsak gyógyítja, tanítja is az embereket. Végbélbetegségekkel kapcsolatos szakmai blogját havonta sok ezren olvassák - Dr. Bánfalvi Péterrel, Az év magánrendelője 2017 verseny közönségdíjasával korábbi cikkünkben beszélgettünk.